**Tulsa** é un grupo musical español formado e liderado pola cantautora Miren Iza (Hondarribia, 1979). Toma o seu nome da cidade estadounidense de Tulsa.

Traxectoria
-----------

Antes da formación de Tulsa, Miren Iza formara parte da banda riot grrrl de punk rock e surf rock Electrobikinis, que cantaban en inglés. A banda separouse en 2002, emprendendo Miren a súa carreira en solitario uníndose ao guitarrista Alfredo Niharra e así, xa como cantante e compositora en castelán dá algúns concertos.

Miren foi a vivir a Madrid, onde Tulsa desde entón ten a súa base de operacións. En 2006 publicaron con Lucinda Records o seu primeiro disco, un EP de 4 temas gravados por Niharra no local de ensaio, e que empezan a dar forma ao son de Tulsa con temas como "Seguramente me lo merezco" ou "La Goulue".

En 2007 publicaron coa discográfica Subterfuge Records, *Solo me has rozado*. Definidos por *El País* como *«algo así como* *Cecilia* *cantando con* *The Jayhawks* *como banda de acompañamento»* e seleccionados por *Rockdelux* entre os mellores sinxelos do ano, as referencias musicais de Tulsa alcanzan desde o rock estadounidense ou de raíces (Gram Parsons, Bob Dylan) até personaxes máis próximos como Nacho Veigas ou Christina Rosenvinge. En 2007 o grupo foi nomeado ao Grammy Latino na categoría de Novos Artistas.

En 2010 publicaron *Espera a pálida*, producido por Karlos Osinaga (Lisabö) e coa colaboración de Anari.

En 2011 Miren Iza anunciou nun comunicado que a banda ía toma un descanso indefinido por motivos persoais, sen especificar unha data de regreso aos escenarios. Esta fuxida foi provocada porque a Miren lle ofreceron traballo en Nova York para exercer a súa outra gran paixón, a psiquiatría. Durante este ano e medio, mantivo en certo xeito a súa actividade musical en Estados Unidos, ofrecendo pequenas xiras e producindo novas cancións.

En 2013 presentouse a curtametraxe *Ignonauta*, dirixido polo realizador Raúl Santos, protagonizado por Miren Iza, e construída arredor de tres cancións inéditas de Tulsa: "Bórrame del mapa", "Verano averno" e "El baile", producidas por Subterfuge Records.

En xaneiro de 2015 presentaron o seu novo traballo "*La calma chicha*" (Gran Derby Records), cun son innovador e as letras desoladoras dos discos anteriores. O disco foi gravado en Madrid e producido por Carasueño, Charlie Bautista e a propia Miren. Créanse impoñentes atmosferas infestadas de sintetizadores e caixas de ritmos que adornan a voz doce e á vez desgarrada e melancólica de Miren.
A espera valeu a pena, e nel destacan temas como "Oda al amor efímero", "Gente común" (posible homenaxe a Pulp e declarado Melocotonazo apadrinado nacional do ano no programa *Hoy empieza todo* de Radio 3), ou a brutal "En tu corazón sólo hay sitio en los suburbios".

En abril de 2015 o grupo acadou o premio Biznaga de Prata á mellor música no 18º Festival de cine español de Málaga pola súa participación a banda sonora de *Los exiliados románticos*, dirixida por Jonás Trueba. A música de Tulsa percorre toda a película desde o inicio, mesmo chega a formar parte dela aparecendo a propia Miren en concerto en varios bares durante a trama, tomando máis adiante un singular e simbólico papel nela.

Discografía
-----------

* *Tulsa* (Lucinda Records, 2006)
* *Solo me has rozado* (Subterfuge Records, 2007)
* *Espera la pálida* (Subterfuge Records, 2010)
* *La calma chicha* (Gran Derby Records,2015)
* *Centauros* (I\*M Records, 2017)

Outros

* *B.S.O. Ignonauta* (Subterfuge Records, 2013)

Notas
-----

1. ↑  "Tulsa EP".
2. ↑  "El grupo Tulsa de la hondarribiarra Miren Iza nominado a los Grammy". Arquivado dende o orixinal o 19 de setembro de 2019. Consultado o 19 de abril de 2018.
3. ↑  "Escucha el disco de Tulsa". Jenesaispop.
4. ↑  Muñoz, C. "Tulsa se ralla y se va a Nueva York: descanso indefinido para la banda".
5. ↑  Portela, L. "Tulsa, la cantante española que emigra a Nueva York para trabajar como psiquiatra". Arquivado dende o orixinal o 14 de febreiro de 2012. Consultado o 19 de abril de 2018.
6. ↑  López Palacios, I. "Hasta luego, Tulsa".
7. ↑  "Tulsa inicia una gira por Estados Unidos". Arquivado dende o orixinal o 20 de xullo de 2015. Consultado o 19 de abril de 2018.
8. ↑  Fasshmor, Z. "Una nueva de Tulsa: Quieren Creer en Dios".
9. ↑  "Tulsa y su primer cortometraje – Ignonauta".
10. ↑  "Tulsa y Raúl Santos presentan el cortometraje 'Ignonauta'".

Véxase tamén
------------

### Ligazóns externas

* Tulsa en MySpace.